b'\n_START_ARTICLE_\nMikalojus Vladislovas Judickis\n_START_SECTION_\nBiografija\n_START_PARAGRAPH_\nLietuvos bajor\xc5\xb3 Judicki\xc5\xb3 gimin\xc4\x97s atstovas, herbo \xe2\x80\x9eRadwan\xe2\x80\x9c savininkas. Buvo Zigmanto III Vazos r\xc5\xabm\xc5\xb3 dvari\xc5\xa1kis. 1627\xe2\x80\x931629\xc2\xa0m. karo su \xc5\xa0vedija metu vadovavo artilerijai generolo titulu. 1636 metais tapo karinio i\xc5\xbedo vyresniuoju, o 1640 metais Re\xc4\x8dicos stalininku._NEWLINE_Ma\xc5\xbedaug 1625 metais Romos popie\xc5\xbeiaus Urbono VIII kvietimu i\xc5\xa1vyko \xc4\xaf Paduj\xc4\x85. Buvo Romos popie\xc5\xbeiaus dvare, Romoje, ten gi \xc4\xafstojo \xc4\xaf Maltos ordin\xc4\x85. V\xc4\x97liau kartu su kitais riteriais kov\xc4\x97si su turkais Al\xc5\xbeyre, Tunise ir Kretoje. Gr\xc4\xaf\xc5\xbe\xc4\x99s namo dalyvavo Bogdano Chmelnickio sukilimo numal\xc5\xa1inime. Nuo 1643 met\xc5\xb3 vadovavo Maltos ordinui Lietuvoje._NEWLINE_1654\xc2\xa0m. baland\xc5\xbeio 11 d. Lenkijos karaliaus ir Lietuvos did\xc5\xbeiojo kunigaik\xc5\xa1\xc4\x8dio Jono Kazimiero oficialiai paskirtas Lietuvos armijos generolu ir samdomos armijos vadu. Remiantis karaliaus ra\xc5\xa1tu tapo Skir\xc4\x8diumovo seni\xc5\xabnu. 1654 metais, vadovaujant etmonui Jonu\xc5\xa1ui Radvilai, dalyvavo 1654\xe2\x80\x931667\xc2\xa0m. ATR-Maskvos kare._NEWLINE_Rugpj\xc5\xab\xc4\x8dio prad\xc5\xbeioje buvo laikinas Jonu\xc5\xa1o Radvilos \xc4\xafgulos vadas, 5 t\xc5\xabkstan\xc4\x8di\xc5\xb3 raiteli\xc5\xb3, stov\xc4\x97jusi\xc5\xb3 stovykloje 5\xc2\xa0km nuo Vilniaus, sud\xc4\x97tyje. Po atsitraukimo buvo Radvilos are\xc5\xa1tuotas ir pasodintas nam\xc5\xb3 are\xc5\xa1tui. 1656 metais per\xc4\x97jo \xc4\xaf \xc5\xa1ved\xc5\xb3 pus\xc4\x99. 1658 metais Lietuvos armijos vardu der\xc4\x97josi su Boguslavu Radvila d\xc4\x97l konfiskuoto armijos turto perdavimo. 1659 met\xc5\xb3 vasar\xc4\xaf patyr\xc4\x97 pralaim\xc4\x97jim\xc4\x85 Medelio m\xc5\xab\xc5\xa1yje, v\xc4\x97liau s\xc4\x97kmingai vadovavo Liachovi\xc4\x8di\xc5\xb3 pilies gynyboje._NEWLINE_Ukrainos kampanijos metu dalyvavo Baso m\xc5\xab\xc5\xa1iuose, o spalio 26 d. vadovavo Lietuvos armijos de\xc5\xa1iniajam sparnui. 1661 metais apgul\xc4\x97 Disnos miest\xc4\x85, toliau persekiojo rus\xc5\xb3 armij\xc4\x85 iki Pskovo. 1663\xe2\x80\x931664 metais dalyvavo \xc5\xbeygyje \xc4\xaf Roslavl\xc4\xaf ir Briansk\xc4\x85._NEWLINE_Nuo 1660 met\xc5\xb3 ir iki gyvenimo galo buvo Naugarduko ka\xc5\xa1telionas. 1666 metais pirko Novo Mi\xc5\xa1o dvar\xc4\x85, kuriame \xc4\xafk\xc5\xabr\xc4\x97 j\xc4\x97zuit\xc5\xb3 kolegium\xc4\x85. 1667 metais gavo valdyti Loevo miest\xc4\x85, kuris iki XIX am\xc5\xbeiaus antrosios pus\xc4\x97 priklaus\xc4\x97 jo palikuonims.'